PROKAL.CO, Saban malam kawal Amat -ngaran sikung ni asal sambat nang manulis wal lah- rami batamu ka rumah. Kesahnya kawalnya itu katuju bakumpul di wadah Amat badiam.
Amun takumpul kawalan Amat tu rancak kada ingat lawan waktu. Bakumpul sampai tangah malam, maka amun takumpul nang digawi haur bekesahan. Nang dikesahkan gin itu-itu haja.
Amun uyuh bakesahan nang digawi Amat lawan kawalnya tu guringan. Nah kabiasaan nang kaya tu, saban malam taulang. Amat nang bisi wadah guring halus kada parduli guring bakajal.
Lawas-lawas kabiasaan kawalnya nang rancak betamu lawan manumpang guring di wadahnya bediam tu maulah Amat kada nyaman handak guring. Apalagi pas cuaca apanas, Amat bujur-bjur kada ngalih guring.
Handak ditagur, Mamat gaer kawalannya tu maraju. Tapi ngarannya nang bisi rumah, lawas-lawas ditagurnya jua kekawalannya tu.
"Bubuhan ikam bulikan haja gin lah. Unda kada kawa guring mun ada bubuhan kam ni," sambat Amat.
"Kenapa gerang. Maka amun guring kami kada ribut," ujar kawalnya.
"Bujur kada ribut, tapi mun ada bubuhan ikam ni magin panas kamar unda," sambat Amat.
"Bah itu haja kah. Nyalakan kipas angin ni nang paling kancang, biar berasa anginnya," sahut kawalnya nang lalu maambil posisi guringan.
Amat kahabisan pandir, amun dikarasinya Amat gaer kawalnya meraju barataan. Mau kada mau Amat guring haja.
Pina nyaman guring tatihup angin tumatan kipas angin. Amat mancium bau nang kada nyaman banar. Begamatan Amat mambuka mata.
"Astaga," kuciak Amat nang maulah berataan kawalnya tabangun.
"Kenapa Mat," takun kawalnya.
"Ikam beapa malapas baju," takun Amat.
"Panas Mat. Kipas angin kada barasa," sahut kawalnya tu.
"Ikam nyaman malapas baju, unda kada nyaman mancium bau katiak ikam ditihup kipas angin," sambat Amat handak tamuntah.(oke/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn bjn_Latn